Proposta għal DEĊIŻJONI TAL-KUNSILL dwar pożizzjoni li għandha tiġi meħuda mill-Unjoni Ewropea ġewwa l-Kumitat tal-Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura għall-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' arbitri u l-lista ta' esperti tal-Grupp ta' Esperti, u l-adozzjoni tar-Regoli ta' Proċedura għall-Grupp ta' Esperti dwar il-Kummerċ u l-Iżvilupp Sostenibbli /* COM/2014/0170 final - 2014/0099 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-Ftehim ta' Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra (minn hawn 'il quddiem imsejjaħ "il-Ftehim") ġie ffirmat fis-26 ta' Ġunju 2012, u kien applikat provviżorjament mill-1 ta' Marzu 2013 mal-Perù u mill-1 ta' Awwissu 2013 mal-Kolombja. L-Artikolu 13.1(j) tal-Ftehim jistipula li l-Kumitat tal-Kummerċ jadotta r-Regoli ta' Proċedura tiegħu stess. L-Artikoli 13.1(h) u 315 tal-Ftehim jispeċifikaw li l-Kumitat tal-Kummerċ jadotta r-Regoli ta' Proċedura u l-Kodiċi ta' Kondotta għall-arbitri. L-Artikolu 304(1) u (4) tal-Ftehim jeħtieġ li l-Kumitat tal-Kummerċ jistabbilixxi lista ta' 25 individwu biex iservu bħala arbitri u listi addizzjonali ta' 12-il individwu b'esperjenza settorjali fuq suġġetti speċifiċi koperti minn dan il-Ftehim. L-Artikolu 284 (3) u (6) tal-Ftehim jeħtieġ li l-Kumitat tal-Kummerċ japprova lista ta' minn tal-inqas 15-il persuna b'għarfien espert fuq kwistjonijiet koperti mit-Titolu dwar il-Kummerċ u l-Iżvilupp Sostenibbli biex iservu fil-Grupp ta' Esperti u jadottaw ir-Regoli ta' Proċedura tal-aħħar wieħed. Il-proposta mehmuża tikkostitwixxi proposta għal strument legali li japprova l-pożizzjoni li se tieħu l-Unjoni Ewropea fil-Kumitat tal-Kummerċ dwar il-kwistjonijiet imsemmijin hawn fuq. 2. RIŻULTATI TAL-KONSULTAZZJONIJIET MAL-PARTIJIET INTERESSATI Ir-Regoli ta' Proċedura għall-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, il-lista ta' individwi biex iservu bħala arbitri, il-lista ta' persuni b'għarfien espert dwar kwistjonijiet koperti mit-Titolu dwar il-Kummerċ u l-Iżvilupp Sostenibbli u r-Regoli ta' Proċedura għall-Grupp ta' Esperti ġew diskussi qabel u maqbula mal-Kolombja u l-Perù fil-qafas tat-tħejjija tal-ewwel Kumitat tal-Kummerċ għall-implimentazzjoni tal-Ftehim. Id-diskussjonijiet bdew immedjatament wara li l-Ftehim ġie applikat provviżorjament mal-Perù f'Marzu 2013, madankollu, setgħu biss jiġu finalizzati wara li l-Ftehim kien applikat provviżorjament ukoll mal-Kolombja f'Awwissu 2013. It-test finali ta' din il-proposta huwa r-riżultat ta' dawn id-diskussjonijiet dettaljati. Fit-30 ta' Lulju 2010 (nota tal-Kumitat tal-Politika Kummerċjali dokument tas-seduta 452/10) il-Kummissjoni talbet lill-Istati Membri biex jippreżentaw il-kandidati għall-istabbiliment tar-rosters tas-Soluzzjoni tat-Tilwim. L-individwi tal-UE proposti biex iservu bħala arbitri jew esperti dwar it-Titolu dwar il-Kummerċ u l-Iżvilupp Sostenibbli għal dan il-Ftehim kienu magħżula min-nomini li ntbagħtu mill-Istati Membri. 3. ELEMENTI ĠURIDIĊI TAL-PROPOSTA Wara li kkunsidrat t-Trattat dwar il-Funzjonament tal-Unjoni Ewropea, u b'mod partikolari l-ewwel subpragrafu tal-Artikolu 207(4) flimkien mal-Artikolu 218(9) tiegħu, il-Kummissjoni qed tippreżenta proposta lill-Kunsill għal deċiżjoni dwar l-istabbiliment tal-pożizzjoni li għandha tiġi adottata f'isem l-Unjoni fil-Kumitat tal-Kummerċ imwaqqaf b'dan il-Ftehim. 2014/0099 (NLE) Proposta għal DEĊIŻJONI TAL-KUNSILL dwar pożizzjoni li għandha tiġi meħuda mill-Unjoni Ewropea ġewwa l-Kumitat tal-Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura għall-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' arbitri u l-lista ta' esperti tal-Grupp ta' Esperti, u l-adozzjoni tar-Regoli ta' Proċedura għall-Grupp ta' Esperti dwar il-Kummerċ u l-Iżvilupp Sostenibbli IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu, Wara li kkunsidra l-proposta mill-Kummissjoni Ewropea, Billi: (1) Fid-19 ta' Jannar 2009, il-Kunsill awtorizza l-Kummissjoni biex tinnegozja ftehim tal-kummerċ multipartitiku f'isem l-Unjoni Ewropea u l-Istati Membri tagħha mal-pajjiżi Membri tal-Komunità Andina. (2) Dawn in-negozjati ġew konklużi u l-Ftehim ta' Kummerċ bejn l-Unjoni Ewropea u l-Istati Membri tagħha, minn naħa, u l-Kolombja u l-Perù, min-naħa l-oħra, (minn hawn 'il quddiem imsejjaħ "il-Ftehim")[1] ġie ffirmat fis-26 ta' Ġunju 2012. (3) Skont l-Artikolu 330(3) tal-Ftehim, il-Ftehim ġie applikat provviżorjament mal-Perù mill-1 ta' Marzu 2013 u mal-Kolombja mill-1 ta' Awwissu 2013 suġġett għall-konklużjoni tiegħu iktar 'il quddiem. (4) L-Artikolu 12 tal-Ftehim jistabbilixxi Kumitat tal-Kummerċ, li inter alia, jiżgura li l-Ftehim jaħdem sew. (5) L-Artikolu 13.1(j) tal-Ftehim jistipula li l-Kumitat tal-Kummerċ jadotta r-Regoli ta' Proċedura tiegħu stess. (6) L-Artikoli 13.1(h) u 315 tal-Ftehim jistipulaw li l-Kumitat tal-Kummerċ jadotta r-Regoli ta' Proċedura u l-Kodiċi ta' Kondotta għall-arbitri fl-ewwel laqgħa tiegħu. (7) L-Artikolu 304(1) u (4) tal-Ftehim jistipula li l-Kumitat tal-Kummerċ fl-ewwel laqgħa tiegħu jistabbilixxi lista ta' 25 individwu biex iservu bħala arbitri u listi addizzjonali ta' 12-il individwu b'esperjenza settorjali fuq suġġetti speċifiċi koperti minn dan il-Ftehim. (8) L-Artikolu 284(3) ta' dan il-Ftehim jistipula li l-Kumitat tal-Kummerċ fl-ewwel laqgħa tiegħu japprova lista ta' minn tal-inqas 15-il persuna b'għarfien espert dwar kwistjonijiet koperti mit-Titolu dwar il-Kummerċ u l-Iżvilupp Sostenibbli biex iservu fil-Grupp ta' Esperti. (9) L-Artikolu 284(6) tal-Ftehim jistipula li l-Kumitat tal-Kummerċ jadotta r-Regoli ta' Proċedura għall-Grupp ta' Esperti fl-ewwel laqgħa tiegħu. (10) L-Unjoni tiddetermina l-pożizzjoni li għandha tiġi meħuda fir-rigward tal-adozzjoni tar-Regoli ta' Proċedura tal-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' individwi biex iservu bħala arbitri u tal-lista ta' persuni b'għarfien espert dwar kwistjonijiet koperti mit-Titolu dwar il-Kummerċ u l-Iżvilupp Sostenibbli, kif ukoll l-adozzjoni tar-Regoli ta' Proċedura għall-Grupp ta' Esperti, ADOTTA DIN ID-DEĊIŻJONI: Artikolu 1 Il-pożizzjoni li għandha tiġi meħuda mill-Unjoni Ewropea ġewwa l-Kumitat tal-Kummerċ, stipulata mill-Ftehim ta' Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura tal-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' individwi biex iservu bħala arbitri u l-lista ta' persuni b'għarfien espert dwar kwistjonijiet koperti mit-Titolu dwar il-Kummerċ u l-Iżvilupp Sostenibbli, kif ukoll l-adozzjoni tar-Regoli ta' Proċedura tal-Grupp ta' Esperti, tkun ibbażata fuq l-abbozz tad-deċiżjonijiet tal-Kumitat tal-Kummerċ annessi ma' din id-Deċiżjoni. Tibdiliet minuri fl-abbozz tad-Deċiżjoni jistgħu jiġu miftiehma mir-rappreżentanti tal-Unjoni fil-Kumitat tal-Kummerċ mingħajr deċiżjoni ulterjuri tal-Kunsill. Artikolu 2 Wara l-adozzjoni tagħha, id-Deċiżjoni tal-Kumitat tal-Kummerċ tiġi ppubblikata f’Il-Ġurnal Uffiċjali tal-Unjoni Ewropea. Artikolu 3 Din id-Deċiżjoni tidħol fis-seħħ fid-data tal-adozzjoni tagħha. Magħmul fi Brussell, Għall-Kunsill Il-President [1] ĠU L 354, 21.12.2012. ANNESS I DEĊIŻJONI Nru […] TAL-KUMITAT TAL-KUMMERĊ BEJN L-UE, IL-KOLOMBJA U L-PERÙ ta’ […] dwar l-adozzjoni tar-Regoli ta’ Proċedura tal-Kumitat tal-Kummerċ imsemmi fl-Artikolu 13.1(j) tal-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra IL-KUMITAT TAL-KUMMERĊ, Wara li kkunsidra l-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra ("il-Ftehim"), iffirmat fi Brussell fis-26 ta’ Ġunju 2012, u b’mod partikolari l-Artikolu 13.1(j) tiegħu, Billi: (1) Il-Kumitat tal-Kummerċ jadotta r-Regoli ta’ Proċedura tiegħu stess u jissorvelja x-xogħol tal-korpi speċjalizzati kollha stabbiliti skont dan il-Ftehim. (2) Il-Kumitat tal-Kummerċ għandu l-awtorità esklussiva li jevalwa u jadotta deċiżjonijiet kif previst f’dan il-Ftehim dwar kwalunkwe suġġett li jiġi riferit lilu mill-korpi speċjalizzati li twaqqfu skont dan il-Ftehim, ADOTTA DIN ID-DEĊIŻJONI: 1. Ir-regoli ta’ proċedura tal-Kumitat tal-Kummerċ huma stabbiliti kif stipulat fl-Anness. 2. Din id-Deċiżjoni tidħol fis-seħħ fi … Magħmul fi … nhar il-… Għall-Kumitat tal-Kummerċ Il-Ministru tal-Kummerċ, l-Industrija u t-Turiżmu tal-Kolombja || Il-Kummissarju għall-Kummerċ tal-Kummissjoni Ewropea || Il-Ministru għall-Kummerċ Barrani u t-Turiżmu tal-Perù Anness mad-deċiżjoni Nru [...] tal-Kumitat tal-Kummerċ tal-UE, tal-Kolombja u tal-Perù IR-REGOLI TA' PROĊEDURA TAL-KUMITAT TAL-KUMMERĊ Artikolu 1 Kompożizzjoni u Presidenza 1. Il-Kumitat tal-Kummerċ li huwa stabbilit skont l-Artikolu 12 tal-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda u l-Kolombja u l-Perù, min-naħa l-oħra ("il-Ftehim"), jaqdi d-dmirijiet tiegħu skont l-Artikolu 12 tal-Ftehim u jassumi r-responsabbiltà għall-operat u l-applikazzjoni xierqa tal-Ftehim. 2. Kif stipulat fl-Artikolu 12.1 tal-Ftehim, il-Kumitat tal-Kummerċ ikun kompost mir-rappreżentanti tal-Parti tal-UE u mir-rappreżentanti ta' kull Pajjiż Andin firmatarju. 3. Il-Kumitat tal-Kummerċ ikun ippresedut b’sistema ta’ rotazzjoni għal perjodu ta’ sena mill-Ministru tal-Kummerċ, l-Industrija u t-Turiżmu tal-Kolombja, il-Ministru għall-Kummerċ Barrani u t-Turiżmu tal-Perù, jew il-Membru tal-Kummissjoni Ewropea responsabbli għall-Kummerċ. L-ewwel perjodu jibda fid-data tal-ewwel laqgħa tal-Kumitat tal-Kummerċ u jispiċċa fil-31 ta' Diċembru tal-istess sena. Il-President jista' jirranġa li jkun irrappreżentat minn nies innominati rispettivi, kif stipulat fl-Artikolu 12.2 tal-Ftehim. 4. Il-Kumitat tal-Kummerċ jista’ jiltaqa’ f’sessjonijiet fejn il-Parti tal-UE u Pajjiż Andin firmatarju wieħed jipparteċipaw, dwar kwistjonijiet li jirrelataw esklussivament mar-relazzjoni bilaterali tagħhom jew li tkun ġiet riferuta lill-Kumitat tal-Kummerċ wara li tkun ġiet diskussa fi ħdan korp speċjalizzat fejn ħadu sehem biss dawn iż-żewġ Partijiet. Dawn is-sessjonijiet se jkunu kopreseduti mill-Parti tal-UE u l-Pajjiż Andin firmatarju kkonċernat. Il-Pajjiżi Andini firmatarji l-oħra jistgħu jipparteċipaw f’dawn is-sessjonijiet soġġett għall-ftehim minn qabel mill-Parti tal-UE u l-Pajjiż Andin firmatarju kkonċernat. 5. Ir-referenza għall-Partijiet f'dawn ir-Regoli ta' Proċedura hija skont id-definizzjoni stipulata fl-Artikolu 6 tal-Ftehim. Artikolu 2 Rappreżentanza 1. Parti tgħarraf bil-miktub lill-Partijiet l-oħra bil-lista tal-membri tagħha tal-Kumitat tal-Kummerċ. Il-lista tiġi amministrata mis-Segretarjat tal-Kumitat tal-Kummerċ, kif stipulat fl-Artikolu 6. 2. Parti li tixtieq tiġi rrappreżentata minn rappreżentant alternattiv tgħarraf lill-Partijiet l-oħra bl-isem tar-rappreżentant alternattiv tagħha qabel il-laqgħa fejn hi għandha tiġi rrappreżentata. Ir-rappreżentant alternattiv ta’ membru tal-Kumitat tal-Kummerċ jeżerċita d-drittijiet kollha ta’ dak il-membru. Artikolu 3 Laqgħat 1. Il-Kumitat tal-Kummerċ jiltaqa’ darba fis-sena jew fuq talba ta’ kwalunkwe Parti, kif stipulat fl-Artikolu 12.2 tal-Ftehim. Il-laqgħat jinżammu fuq sistema ta’ rotazzjoni, f’Bogotà, fi Brussell u f'Lima, sakemm il-Partijiet ma jaqblux mod ieħor. 2. F'każi eċċezzjonali u jekk jaqblu l-Partijiet, il-laqgħat tal-Kumitat tal-Kummerċ jistgħu jsiru permezz ta' kwalunkwe mezz teknoloġiku maqbul. 3. Kull laqgħa tal-Kumitat tal-Kummerċ titlaqqa’ mis-Segretarju tal-Kumitat tal-Kummerċ f'data u f’post maqbul miż-żewġ Partijiet. Is-sejħa għal-laqgħa tinħareġ mis-Segretarjat tal-Kumitat tal-Kummerċ lill-membri tal-Kumitat tal-Kummerċ mhux aktar tard minn 28 jum qabel il-bidu tas-seduta, sakemm il-Partijiet ma jaqblux mod ieħor. Artikolu 4 Delegazzjoni Il-membri tal-Kumitat tal-Kummerċ jistgħu jiġu akkumpanjati minn uffiċjali. Qabel kull laqgħa, il-Partijiet jiġu informati bil-kompożizzjoni intiża tad-delegazzjonijiet li jkunu se jattendu l-laqgħa. Artikolu 5 Osservaturi Il-Kumitat tal-Kummerċ jista' jiddeċiedi li jistieden osservaturi fuq bażi ad hoc. Artikolu 6 Segretarjat Il-koordinaturi maħtura mill-Partijiet, skont l-Artikolu 16 tal-Ftehim, iservu b’mod konġunt bħala s-Segretarjat tal-Kumitat tal-Kummerċ. Artikolu 7 Dokumenti Fejn id-deliberazzjonijiet tal-Kumitat tal-Kummerċ ikunu bbażati fuq dokumenti ta' prova miktubin, dawn id-dokumenti jiġu nnumerati u ċċirkolati mis-Segretarjat tal-Kumitat tal-Kummerċ bħala dokumenti tal-Kumitat tal-Kummerċ. Artikolu 8 Korrispondenza 1. Korrispondenza indirizzata lill-President tal-Kumitat tal-Kummerċ tintbagħat lis-Segretarjat tal-Kumitat tal-Kummerċ biex tiġi ċċirkolata mal-Partijiet l-oħra. 2. Korrispondenza mingħand il-President tal-Kumitat tal-Kummerċ tintbagħat lil min tkun indirizzata mis-Segretarjat tal-Kumitat tal-Kummerċ u tiġi nnumerata u ċċirkolata, fejn xieraq, mal-Partijiet l-oħra. 3. Għal kwistjonijiet li jirrelataw esklussivament ma' relazzjoni bilaterali bejn il-Parti tal-UE u Pajjiż Andin firmatarju wieħed, il-korrispondenza ssir bejn dawn iż-żewġ Partijiet, filwaqt li l-pajjiżi Andini firmatarji l-oħra jinżammu informati bis-sħiħ, kif xieraq. Artikolu 9 Aġenda għal-Laqgħat 1. Għandha titfassal aġenda provviżorja għal kull laqgħa mis-Segretarjat tal-Kumitat tal-Kummerċ abbażi tal-proposti magħmula mill-Partijiet. Din tintbagħat, flimkien mad-dokumenti rilevanti, lill-Partijiet kollha mhux aktar tard minn 14-il jum qabel il-bidu tal-laqgħa bħala dokumenti msemmija fl-Artikolu 7 ta’ dawn ir-Regoli ta’ Proċedura. 2. L-aġenda provviżorja tinkludi punti li s-Segretarjat tal-Kumitat tal-Kummerċ ikun irċieva talba dwarhom mingħand Parti biex jiddaħħlu fl-aġenda, flimkien mad-dokumenti rilevanti, mhux aktar tard minn 21 jum qabel il-bidu tal-laqgħa. 3. L-aġenda tiġi adottata mill-Kumitat tal-Kummerċ fil-bidu ta' kull laqgħa. Punti apparti dawk li jidhru fl-aġenda provviżorja jistgħu jiddaħħlu fl-aġenda jekk il-Partijiet jaqblu li jsir hekk. 4. Il-President tal-Kumitat tal-Kummerċ jista', bi ftehim mal-Partijiet l-oħra, jistieden lill-esperti biex jattendu l-laqgħat tiegħu biex jipprovdu informazzjoni fuq suġġetti speċifiċi. 5. Il-President tal-Kumitat tal-Kummerċ jista', bi qbil mal-Partijiet l-oħra, iqassar il-perjodi ta’ żmien speċifikati fil-paragrafi 1 u 2 biex jitqiesu r-rekwiżiti ta' xi każ partikolari. Artikolu 10 Minuti 1. L-abbozz tal-minuti ta' kull laqgħa jinkitbu mis-Segretarjat tal-Kumitat tal-Kummerċ, normalment fi żmien 21 jum wara l-għeluq tal-laqgħa. L-ewwel abbozz jitħejja mill-Parti li taġixxi bħala President fi żmien għaxart ijiem wara l-għeluq tal-laqgħa. 2. Il-minuti, bħala regola ġenerali, jagħtu fil-qosor kull punt fl-aġenda, u jispeċifikaw fejn hu applikabbli: (a) id-dokumenti ppreżentati lill-Kumitat tal-Kummerċ; (b) kull dikjarazzjoni li membru tal-Kumitat tal-Kummerċ jitlob li tiddaħħal; u (c) id-deċiżjonijiet meħuda, ir-rakkomandazzjonijiet magħmula, l-istqarrijiet mifthiema u l-konklużjonijiet adottati dwar punti speċifiċi. 3. Il-minuti jinkludu wkoll lista tal-membri tal-Kumitat tal-Kummerċ jew tar-rappreżentanti alternattivi tagħhom li jkunu ħadu sehem fil-laqgħa, lista tal-membri tad-delegazzjonijiet li jakkumpanjawhom u lista ta’ kull osservatur jew espert li jattendi għal-laqgħa. 4. Il-minuti jiġu approvati bil-miktub mill-Partijiet fi żmien 28 jum mid-data tal-laqgħa. Ladarba l-minuti jkunu approvati, is-Segretarjat tal-Kumitat tal-Kummerċ irid jiffirma kopji tagħhom u kull Parti tirċievi kopja oriġinali ta’ dawn id-dokumenti awtentiċi. Artikolu 11 Deċiżjonijiet u Rakkomandazzjonijiet 1. Il-Kumitat tal-Kummerċ jadotta deċiżjonijiet u rakkomandazzjonijiet b'kunsens. 2. Fil-perjodu ta' bejn il-laqgħat, il-Kumitat tal-Kummerċ jista' jadotta deċiżjonijiet jew rakkomandazzjonijiet bi proċedura bil-miktub jekk il-Partijiet jaqblu li jsir hekk. Għal dan l-għan, it-test tal-proposta jitqassam bil-miktub f'korrispondenza mill-President lill-membri tal-Kumitat tal-Kummerċ skont l-Artikolu 8, b’limitu ta’ żmien ta' mhux inqas minn wieħed u għoxrin jum li fih il-Membri għandhom jgħarrfu b'kull riżervi jew emendi li jixtiequ jagħmlu. Matul il-proċedura bil-miktub, kwalunkwe membru tal-Kumitat tal-Kummerċ jista' jitlob bil-miktub lill-President biex il-proposta tiġi diskussa fil-laqgħa tal-Kumitat tal-Kummerċ li jmiss. Talba bħal din awtomatikament tissospendi l-proċedura bil-miktub. Propostali l-ebda Parti ma għamlet riżerva dwarha fil-limitu ta’ żmien stabbilit għal proċedura bil-miktub, titqies bħala adottata mill-Kumitat tal-Kummerċ. Il-President tal-Kumitat tal-Kummerċ imbagħad jinforma lill-Membri, fuq rapport mis-Segretarjat li ntlaħaq ftehim bejn il-Partijiet. Proposti adottati jkunu komunikati skont l-Artikolu 8 ladarba l-limitu taż-żmien ikun għadda. Proposti adottati jiġu rreġistrati fil-minuti tal-laqgħa li jkun imiss. 3. Fejn il-Kumitat tal-Kummerċ ikollu s-setgħa li jadotta deċiżjonijiet jew rakkomandazzjonijiet skont il-Ftehim, dawn l-atti jingħatalhom it-titolu ta’ "Deċiżjoni" jew "Rakkomandazzjoni" rispettivament. Is-Segretarjat tal-Kumitat tal-Kummerċ jagħti numru tas-serje, id-data tal-adozzjoni u deskrizzjoni tas-suġġett tagħha lil kull deċiżjoni jew rakkomandazzjoni. Kull deċiżjoni tipprevedi d-data tad-dħul fis-seħħ tagħha. 4. Deċiżjonijiet u rakkomandazzjonijiet adottati mill-Kumitat tal-Kummerċ jiġu awtentikati permezz ta' kopja awtentika ffirmata mill-President tal-Kumitat tal-Kummerċ disponibbli għal kull Parti. Artikolu 12 Lingwi 1. Il-lingwi uffiċjali tal-Kumitat tal-Kummerċ ikunu l-lingwi uffiċjali tal-Partijiet. 2. Sakemm ma jiġix deċiż mod ieħor, il-Kumitat tal-Kummerċ normalment jibbaża d-deliberazzjonijiet tiegħu fuq dokumentazzjoni u proposti mħejjija fil-lingwi msemmija fil-paragrafu 1. Artikolu 13 Pubbliċità u Kunfidenzjalità 1. Sakemm ma jkunx deċiż mod ieħor, il-laqgħat tal-Kumitat tal-Kummerċ ma jkunux pubbliċi. 2. Meta Parti tressaq informazzjoni meqjusa bħala kunfidenzjali skont il-liġijiet u r-regolamenti tagħha quddiem il-Kumitat tal-Kummerċ, kumitati speċjalizzati, gruppi ta’ ħidma jew kwalunkwe korp ieħor, il-Partijiet l-oħra jittrattaw dik l-informazzjoni bħala kunfidenzjali kif stipulat fl-Artikolu 290.2 tal-Ftehim. 3. Kull Parti tista’ tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Kumitat tal-Kummerċ fil-pubblikazzjoni uffiċjali rispettiva tagħha. Artikolu 14 Spejjeż 1. Kull Parti għandha tieħu ħsieb kwalunkwe spejjeż li ġġarrab bħala riżultat tal-parteċipazzjoni fil-laqgħat tal-Kumitat tal-Kummerċ, kemm fir-rigward tal-impjegati, l-ispejjeż tal-ivvjaġġar u tal-għajxien kif ukoll fir-rigward tal-ispejjeż tal-posta u tat-telekomunikazzjonijiet. 2. L-ispejjeż marbuta mal-organizzazzjoni tal-laqgħat u mar-riproduzzjoni tad-dokumenti, jitħallsu mill-Parti li tkun qed tospita l-laqgħa. 3. L-ispejjeż marbuta mal-interpretazzjoni fil-laqgħat u mat-traduzzjoni ta' dokumenti għall-Ispanjol jew mill-Ispanjol u għall-Ingliż jew mill-Ingliż jitħallsu mill-Parti li tkun qed tospita l-laqgħa. Interpretazzjoni u traduzzjoni għal-lingwi l-oħra jew mil-lingwi l-oħra jitħallsu mill-Parti li titlobhom. Artikolu 15 Kumitati Speċjalizzati u Gruppi ta' Ħidma 1. Il-Kumitat tal-Kummerċ ikollu għajnuna fit-twettiq tal-ħidmiet tiegħu mill-Kumitati Speċjalizzati stabbiliti taħt il-patroċinju tal-Kumitat tal-Kummerċ. Sakemm ma jkunx stipulat mod ieħor fil-Ftehim jew miftiehem minn dan il-Kumitat tal-Kummerċ jew korp speċjalizzat rilevanti maħluq mill-Ftehim li jadotta d-deċiżjoni tiegħu, ir-regoli ta’ proċedura kurrenti jiġu applikati mutatis mutandis minn korpi speċjalizzati (jiġifieri sottokumitati, gruppi ta’ ħidma, eċċ.). 2. Il-Kumitat tal-Kummerċ jiġi mgħarraf bil-punti ta' kuntatt magħżulin minn kull Korp Speċjalizzat. Il-korrispondenza, id-dokumenti u l-komunikazzjonijiet rilevanti kollha bejn il-punti ta’ kuntatt ta’ kull Korp Speċjalizzat jintbagħtu lis-Segretarjat tal-Kumitat tal-Kummerċ fl-istess ħin. 3. Il-Kumitat tal-Kummerċ f'kull laqgħa regolari jirċievi rapporti minn kull Korp Speċjalizzat dwar l-attivitajiet tiegħu. 4. Il-Korp Speċjalizzat jista’ jiddetermina r-regoli ta’ proċedura tiegħu stess, kif stipulat fil-Ftehim, li għandhom jiġu rrappurtati lill-Kumitat tal-Kummerċ. Artikolu 16 Emenda tar-Regoli ta’ Proċedura Ir-Regoli ta' Proċedura jistgħu jiġu emendati skont id-dispożizzjonijiet tal-Artikolu 11. ANNESS II DEĊIŻJONI Nru […] TAL-KUMITAT TAL-KUMMERĊ BEJN L-UE IL-KOLOMBJA U L-PERÙ ta’ […] dwar l-adozzjoni tar-Regoli ta’ Proċedura u l-Kodiċi ta' Kondotta għall-arbitri msemmija fl-Artikoli 13(1)(h) u 315 tal-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra IL-KUMITAT TAL-KUMMERĊ, Wara li kkunsidra l-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra ("il-Ftehim"), iffirmat fi Brussell fis-26 ta’ Ġunju 2012, u b’mod partikolari l-Artikoli 13.1(h) u 315 tiegħu, Billi: (1) Il-Kumitat tal-Kummerċ jadotta fl-ewwel laqgħa tiegħu r-Regoli ta’ Proċedura u l-Kodiċi ta’ Kondotta għall-arbitri. (2) Il-Kumitat tal-Kummerċ għandu l-awtorità esklussiva li jevalwa u jadotta deċiżjonijiet kif previst f’dan il-Ftehim dwar kwalunkwe suġġett li jiġi riferut lilu mill-korpi speċjalizzati stabbiliti skont dan il-Ftehim, ADOTTA DIN ID-DEĊIŻJONI: 1. Ir-Regoli ta’ Proċedura u l-Kodiċi ta' Kondotta għall-arbitri huma stabbiliti kif stipulat fl-Anness. 2. Din id-Deċiżjoni tidħol fis-seħħ fi … Magħmul fi … nhar il-… Għall-Kumitat tal-Kummerċ Il-Ministru tal-Kummerċ, l-Industrija u t-Turiżmu tal-Kolombja || Il-Kummissarju għall-Kummerċ tal-Kummissjoni Ewropea || Il-Ministru għall-Kummerċ Barrani u t-Turiżmu tal-Perù Anness mad-deċiżjoni Nru [...] tal-Kumitat tal-Kummerċ tal-UE, tal-Kolombja u tal-Perù REGOLI TA’ PROĊEDURA Dispożizzjonijiet Ġenerali 1. Skont it-Titolu XII (Soluzzjoni tat-Tilwim) u skont dawn ir-regoli: (a) "il-Ftehim" ifisser il-Ftehim ta' Kummerċ bejn il-Perù u l-Kolombja, minn naħa waħda, u l-Unjoni Ewropea u l-Istati Membri tagħha, min-naħa l-oħra, iffirmat fis-26 ta’ Ġunju 2012; (b) "konsulent" ifisser persuna miżmuma minn parti litiganti biex tagħti pariri jew tgħin lil dik il-parti b’rabta mal-proċedimenti quddiem bord ta' arbitraġġ; (c) "arbitru" jfisser membru ta’ bord ta' arbitraġġ stabbilit b'mod effettiv skont l-Artikolu 303 (Stabbiliment ta' Bord ta' Arbitraġġ) tal-Ftehim; (d) "assistent" ifisser persuna li, skont it-termini tal-ħatra minn arbitru, tmexxi, tirriċerka jew tipprovdi assistenza lil dak l-arbitru; (e) "Parti lmentatriċi" jfisser kwalunkwe Parti li titlob it-twaqqif ta’ bord ta' arbitraġġ skont l-Artikolu 302 (Bidu tal-Proċedimenti Arbitrarji) tal-Ftehim; (f) "Parti li jsir l-ilment kontriha" ifisser il-Parti li qiegħda allegatament tikser id-dispożizzjonijiet imsemmija fl-Artikolu 299 (Ambitu tal-Applikazzjoni) tal-Ftehim; (g) "bord ta' arbitraġġ" ifisser bord stabbilit skont l-Artikolu 303 (Stabbiliment ta' Bord ta' Arbitraġġ) tal-Ftehim; (h) "rappreżentant ta’ Parti" jfisser impjegat jew kwalunkwe persuna maħtura minn dipartiment jew aġenzija tal-gvern jew kwalunkwe entità pubblika oħra ta’ parti għat-tilwima; (i) "jum" ifisser jum kalendarju; (j) "parti terza" jfisser Parti li mhijiex parti litiganti iżda li tipparteċipa fil-konsultazzjonijiet u/jew proċedimenti ta’ arbitraġġ, skont il-każ, skont l-Artikoli 301 (Konsultazzjonijiet), paragrafu 10, u/jew 302 (Bidu ta’ Proċedimenti ta’ Arbitraġġ), paragrafu 4 tat-Titolu XII (Soluzzjoni tat-Tilwim) tal-Ftehim. 2. Il-Parti li jsir l-ilment kontriha tkun inkarigata mill-amministrazzjoni loġistika tal-proċedimenti għas-soluzzjoni tat-tilwim, b’mod partikolari l-organizzazzjoni tas-smigħ tal-kawża, sakemm ma jkunx maqbul mod ieħor. Madankollu, iż-żewġ partijiet litiganti jaqsmu l-ispejjeż li jirriżultaw mill-organizzazzjoni tal-proċeduri ta' arbitraġġ, inklużi l-ispejjeż tal-arbitri. Il-bord ta' arbitraġġ jista’ ,madankollu, jiddeċiedi li dawn l-ispejjeż amministrattivi, bl-eċċezzjoni tal-ispejjeż tal-arbitri, jitqassmu b’mod differenti filwaqt li jitqiesu l-partikolaritajiet tal-każ u ċirkostanzi oħrajn li jistgħu jitqiesu rilevanti. Notifiki 3. Il-partijiet litiganti u l-bord ta’ arbitraġġ jibagħtu kull talba, avviż, sottomissjoni bil-miktub jew kull dokument ieħor b'irċevuta mal-kunsinna, posta rreġistrata, courier, faks, telex, telegramma jew kwalunkwe mezz ieħor ta’ telekomunikazzjoni li jipprovdi evidenza li dawn ikunu ntbagħtu. 4. Kull parti litiganti tipprovdi lill-parti litiganti l-oħra, kwalunkwe parti terza litiganti u kull wieħed mill-arbitri b’kopja ta’ kull sottomissjoni bil-miktub. Tiġi pprovduta wkoll kopja tad-dokument f’format elettroniku. 5. In-notifiki kollha jkunu indirizzati lill-Koordinaturi tal-Ftehim. 6. Żbalji żgħar ta’ natura klerikali li jsiru fi kwalunkwe talba, notifika, sottomissjoni bil-miktub jew dokument ieħor relatat mal-proċedimenti tal-bord ta' arbitraġġ jistgħu jitranġaw permezz tal-kunsinna ta’ dokument ġdid li jindika l-bidliet b’mod ċar. 7. Jekk l-aħħar jum għall-konsenja ta' dokument taqa' nhar ta' btala legali tal-Kolombja, il-Perù jew tal-UE, id-dokument jista' jiġi konsenjat fil-jum ta' xogħol li jkun imiss. Bidu tal-Proċeduri ta’ Arbitraġġ 8. Meta jiġi asserit li miżura tikkostitwixxi ksur tad-dispożizzjoni tal-Ftehim, skont il-paragrafu 2 tal-Artikolu 302 (Bidu ta’ Proċedimenti ta’ Arbitraġġ), il-parti lmentatriċi tispjega kif dik il-miżura tikkostitwixxi ksur tad-dispożizzjonijiet tal-Ftehim b’mod li tippreżenta b’mod ċar il-bażi legali għall-ilment sabiex tippermetti lil min iwieġeb biex jippreżenta d-difiża tiegħu. Partijiet Terzi 9. Skont il-paragrafu 4 tal-Artikolu 302 (Bidu ta’ Proċedimenti ta’ Arbitraġġ) tal-Ftehim, kwalunkwe parti terza tista' tippreżenta sottomissjoni bil-miktub lill-bord ta' arbitraġġ, b’kopja lill-partijiet litiganti u kwalunkwe parti terza. 10. Kwalunkwe parti terza tista’ wkoll tipparteċipa fis-smigħ tal-bord ta' arbitraġġ u tkun mistiedna bil-miktub mill-bord ta' arbitraġġ biex tippreżenta l-opinjonijiet tagħha matul seduta bħal din. Lista tal-Arbitri 11. Meta Parti tinnomina kandidati għal-lista tal-arbitri skont l-Artikolu 304 (Lista ta’ Arbitri) tal-Ftehim, il-Partijiet l-oħra jistgħu joġġezzjonaw biss għal dawn in-nomini jekk tali nnominati ma jikkonformawx mar-rekwiżiti stipulati fil-paragrafu 3 tal-Artikolu 304 (Lista ta’ Arbitri) tal-Ftehim u tal-Kodiċi ta’ Kondotta għall-membri ta’ bord tal-arbitraġġ. 12. Meta kwalunkwe kandidat innominat minn Parti ma jibqax parti mil-lista, tali Parti tinnomina kandidat ġdid. Fil-każ ta’ kandidati għal president tal-bord ta' arbitraġġ, il-Partijiet jaqblu fuq sostitut. Stabbiliment ta' Bord ta' Arbitraġġ 13. Jekk skont l-Artikolu 303 (Stabbiliment ta’ Bord ta' Arbitraġġ) tal-Ftehim kwalunkwe membru tal-bord ta' arbitraġġ huwa magħżul bix-xorti, rappreżentanti taż-żewġ partijiet litiganti jkunu mistiedna minn qabel biex ikunu preżenti meta tittella’ x-xorti. Fi kwalunkwe każ, ix-xorti tittella' minn kwalunkwe parti litiganti preżenti dak il-ħin, u fi żmien ħamest ijiem wara t-talba għas-selezzjoni tal-arbitru mill-President tal-Kumitat tal-Kummerċ. 14. Il-partijiet litiganti jinnotifikaw lill-arbitri dwar il-ħatra tagħhom. 15. Arbitru li jkun ġie appuntat skont il-proċedura stabbilita skont l-Artikolu 303 (Stabbiliment ta’ Bord ta' Arbitraġġ) tal-Ftehim jinnotifika l-aċċettazzjoni tiegħu/tagħha lill-Kumitat tal-Kummerċ fi żmien ħamest ijiem mid-data tan-notifika tal-ħatra tiegħu/tagħha. 16. Sakemm il-partijiet litiganti ma jaqblux mod ieħor, dawn il-partijiet jiltaqgħu mal-bord ta' arbitraġġ fi żmien sebat ijiem mit-twaqqif tiegħu sabiex jiddeterminaw dawk il-kwistjonijiet li l-partijiet litiganti jew il-bord ta' arbitraġġ jidhrilhom li jkunu xierqa. Fil-każ li l-Kumitat tal-Kummerċ ma jkunx stabbilixxa r-remunerazzjoni u l-ispejjeż li jridu jitħallsu lill-arbitri, tali remunerazzjoni u spejjeż jiġu ddeterminati b’konformità mal-prattika tad-WTO. 17. (a) Sakemm il-partijiet litiganti ma jaqblux mod ieħor, fi żmien ħamest ijiem mid-data tal-għażla tal-arbitri, it-termini tar-referenza tal-bord ta' arbitraġġ ikunu: "li jeżamina, fid-dawl tad-dispożizzjonijiet rilevanti tal-Ftehim invokati mill-partijiet litiganti, il-kwistjoni msemmija fit-talba għat-twaqqif tal-bord ta’ arbitraġġ, biex jiddeċiedi dwar il-kompatibilità tal-miżura inkwistjoni mad-dispożizzjonijiet imsemmija fl-Artikolu 299 (Ambitu tal-Applikazzjoni) u biex jiddeċiedi skont l-Artikolu 307 (Deċiżjoni tal-Bord ta' Arbitraġġ) tal-Ftehim". (b) Il-partijiet litiganti jridu jinnotifikaw it-termini tar-referenza maqbula lill-bord ta' arbitraġġ fi żmien jumejn wara li jintlaħaq ftehim. Sottomissjonijiet tal-Bidu 18. Il-Parti lmentatriċi tagħti s-sottomissjoni tal-bidu tagħha bil-miktub sa mhux aktar tard minn għoxrin jum wara d-data tat-twaqqif tal-bord ta' arbitraġġ. Il-Parti li jsir l-ilment kontriha tagħti l-kontrosottomissjoni tagħha bil-mitkub sa mhux aktar tard minn għoxrin jum wara d-data tal-konsenja tas-sottomissjoni bil-miktub oriġinali. Operat tal-Bordijiet ta' Arbitraġġ 19. Il-president tal-bord ta' arbitraġġ jippresiedi fil-laqgħat kollha tiegħu. Bord ta' arbitraġġ jista’ jiddelega l-awtorità lill-president biex jieħu deċiżjonijiet amministrattivi rigward il-proċedimenti. 20. Sakemm ma jkunx stipulat mod ieħor fil-Ftehim jew f'dawn ir-Regoli ta' Proċedura, il-bord ta' arbitraġġ jista’ jwettaq l-attivitajiet tiegħu bi kwalunkwe mezz, inkluż bit-telefown, trażmissjonijiet bil-faks jew kollegamenti bil-kompjuter. 21. L-arbitri biss jistgħu jieħdu sehem fid-deliberazzjonijiet tal-bord ta' arbitraġġ, iżda l-bord ta' arbitraġġ jista’ jawtorizza lill-assistenti tiegħu biex ikunu preżenti waqt id-deliberazzjonijiet tiegħu. 22. L-abbozzar ta’ kwalunkwe deċiżjoni tal-bord ta' arbitraġġ tibqa’ r-responsabbiltà esklussiva tal-bord ta' arbitraġġ u ma tistax tiġi delegata. 23. Meta tinqala’ kwistjoni proċedurali li ma tkunx koperta mid-dispożizzjonijiet ta’ dan il-Ftehim u l-Annessi tiegħu, bord ta' arbitraġġ jista’ jadotta proċedura xierqa li hija kompatibbli ma’ dawk id-dispożizzjonijiet. 24. Meta l-bord ta' arbitraġġ iqis li hemm il-ħtieġa li jimmodifika kwalunkwe limitu taż-żmien applikabbli fil-proċedimenti jew li jagħmel kwalunkwe aġġustament proċedurali jew amministrattiv ieħor, huwa jinforma bil-miktub lill-partijiet litiganti bir-raġunijiet tal-bidla jew l-aġġustament, billi jindika l-perjodu jew aġġustament meħtieġ. Il-limiti taż-żmien stipulati fil-paragrafu 2 tal-Artikolu 307 (Deċiżjoni tal-Bord ta’ Arbitraġġ) ma jistgħux jiġu mmodifikati. Skwalifika u Tneħħija 25. Talba minn parti litiganti għall-iskwalifika jew it-tneħħija ta’ arbitru kif previst fl-Artikolu 305 (Skwalifika, Tneħħija u Sostituzzjoni), paragrafu 1, tal-Ftehim, issir bil-miktub u tinkludi l-bażi kif ukoll l-evidenza li ssostni l-ksur materjali mill-arbitru tal-Kodiċi ta’ Kondotta. Din it-talba tintbagħat lill-parti litiganti l-oħra, b’kopja lill-Kumitat tal-Kummerċ fi żmien għaxart ijiem mid-data li fiha l-Parti tikseb evidenza taċ-ċirkustanzi li wasslu għat-talba għall-iskwalifika tal-arbitru. 26. Il-partijiet litiganti jikkonsultaw lil xulxin fi żmien ħamest ijiem mill-wasla tat-talba. F’każ ta’ ftehim, arbitru ġdid jintgħażel skont il-proċedura stabbilita fl-Artikolu 303 (Stabbiliment ta’ Bord ta' Arbitraġġ) tal-Ftehim. 27. Fin-nuqqas ta' ftehim bejn il-partijiet litiganti dwar il-ħtieġa li jitneħħa arbitru, kwalunkwe minn dawk il-partijiet tista' titlob li din il-kwistjoni tiġi deċiża mill-president tal-bord ta' arbitraġġ, li d-deċiżjoni tiegħu tkun waħda finali. 28. Jekk il-president tal-bord ta' arbitraġġ jew id-delegat tiegħu/tagħha jsib li xi arbitru ma jikkonformax mar-rekwiżiti tal-Kodiċi ta' Kondotta, huwa għandu jagħżel arbitru ġdid bix-xorti. Jekk l-arbitru oriġinali kien magħżul mill-partijiet litiganti skont l-Artikolu 303 (Stabbiliment tal-bord ta' arbitraġġ), paragrafu 2, tal-Ftehim is-sostitut jintgħażel bix-xorti minn fost il-membri tal-lista msemmija fl-Artikolu 304 (Lista ta’ Arbitri) tal-Ftehim, li ġew proposti mill-Parti li għażlet l-arbitru oriġinali. Jekk, għall-kuntrarju, l-arbitru oriġinali kien magħżul mill-partijiet litiganti skont l-Artikolu 303 (Stabbiliment tal-bord ta' Arbitraġġ), paragrafu 5, tal-Ftehim, il-lott għandu jkun magħmul mill-membri kollha msemmija fil-lista. L-għażla ssir skont ir-Regola 12, mutatis mutandis, u fi żmien ħamest ijiem wara d-data tat-talba lill-president tal-bord ta' arbitraġġ. 29. Jekk il-partijiet litiganti jonqsu milli jaqblu dwar il-ħtieġa li jinbidel il-president tal-bord ta' arbitraġġ, kwalunkwe waħda minn dawk il-partijiet tista’ titlob li tali kwistjoni tkun irriferuta lil wieħed mill-membri li jkun fadal mil-lista ta’ individwi magħżula sabiex jaġixxu bħala presidenti skont l-Artikolu 304 (Lista ta' Arbitri), paragrafu 1 tal-Ftehim. Ismu jew isimha jrid jittella’ bil-polza mill-president tal-Kumitat tal-Kummerċ jew mid-delegat tal-president. Din l-għażla ssir skont ir-regola 12 u fi żmien ħamest ijiem wara d-data tat-talba lill-president tal-Kumitat tal-Kummerċ. Id-deċiżjoni minn din il-persuna dwar il-ħtieġa li jinbidel il-president tkun finali. 30. Jekk din il-persuna tiddeċiedi li l-president oriġinali ma jikkonformax mar-rekwiżiti tal-Kodiċi ta' Kondotta, hija jew huwa jagħżel/tagħżel president ġdid bix-xorti minn fost il-bqija tal-ġabra ta’ individwi msemmija fl-Artikolu 304 (Lista ta' arbitri) tal-Ftehim li jistgħu jaġixxu ta' presidenti. Din l-għażla tal-president il-ġdid issir skont ir-Regola 12, mutatis mutandis u fi żmien ħamest ijiem mid-data meta l-persuna maħtura tkun ħadet deċiżjoni dwar l-iskwalifika. 31. Il-proċedimenti tal-bord ta' arbitraġġ u l-limiti taż-żmien applikabbli jiġu sospiżi filwaqt li talba għal skwalifika ta’ arbitru, u t-tneħħija u s-sostituzzjoni tiegħu/tagħha jkunu qed jiġu deċiżi, skont il-każ. Seduti ta’ smigħ 32. Il-president jirranġa d-data u l-ħin tas-seduta tas-smigħ, b’konsultazzjoni mal-partijiet litiganti u l-membri l-oħra tal-bord ta' arbitraġġ, u jinforma lill-Partijiet bil-miktub kif xieraq. Il-Parti inkarigata mill-amministrazzjoni loġistika tal-proċedimenti tagħmel din l-informazzjoni disponibbli għall-pubbliku sakemm is-smigħ ma jkunx miftuħ għall-pubbliku. 33. Sakemm il-partijiet litiganti ma jaqblux mod ieħor, is-smigħ isir fi Brussell jekk il-parti lmentatriċi tkun il-Kolombja jew il-Perù u f'Bogotà jew f'Lima, skont il-każ, jekk il-parti lmentatriċi tkun l-UE. 34. Il-bord ta' arbitraġġ jista’ jlaqqa' aktar minn seduta tas-smigħ waħda jekk il-Partijiet jaqblu dwar dan. 35. L-arbitri kollha jkunu preżenti matul is-smigħ kollu ta' kwalunkwe seduta. 36. Il-persuni li ġejjin jistgħu jattendu għas-smigħ, irrispettivament minn jekk is-smigħ huwiex magħluq għall-pubbliku jew le: (a) rappreżentanti tal-partijiet litiganti u kwalunkwe parti terza; (b) konsulenti għall-partijiet litiganti u kwalunkwe parti terza; (c) persunal amministrattiv, interpreti, tradutturi u korrispondenti tal-qrati u assistenti tal-arbitri. 37. Ir-rappreżentanti u l-konsulenti tal-partijiet litiganti u kwalunkwe parti terza biss jistgħu jindirizzaw lill-bord ta' arbitraġġ. 38. Mhux aktar tard minn ħamest ijiem qabel id-data ta’ seduta, kull parti litiganti tagħti lill-bord ta' arbitraġġ lista tal-ismijiet tal-persuni li jkunu se jitkellmu jew jagħmlu preżentazzjonijiet fis-seduta f’isem dik il-parti u ta’ rappreżentanti jew konsulenti oħra li jkunu se jattendu s-seduta. 39. Suġġetti għar-Regoli 46, 47, 48 u 49, is-seduti tas-smigħ tal-bordijiet ta' arbitraġġ ikunu miftuħin għall-pubbliku, sakemm il-partijiet litiganti ma jiddeċidux li s-seduti tas-smigħ ikunu parzjalment jew kompletament magħluqin għall-pubbliku. 40. Il-bord ta' arbitraġġ imexxi s-smigħ b’dan il-mod li ġej, filwaqt li jiżgura li l-Parti lmentatriċi u l-Parti li qed isir l-ilment kontriha jingħataw l-istess ħin: L-Argument (a) l-argument tal-Parti lmentatriċi; (b) l-argument tal-Parti li qed isir l-ilment kontriha. Il-Kontroargument (a) l-argument tal-Parti lmentatriċi; (b) il-kontroargument tal-Parti li qed isir l-ilment kontriha. 41. Il-bord ta' arbitraġġ jista’ jindirizza mistoqsijiet liż-żewġ Partijiet litiganti fi kwalunkwe ħin matul is-seduta. 42. Il-bord ta' arbitraġġ jagħmel arranġamenti għal traskrizzjoni ta’ kull seduta biex tiġi ppreparata u konsenjata lill-partijiet litiganti mill-aktar fis possibbli. 43. Kull parti litiganti tista’ tibgħat sottomissjoni supplimentari bil-miktub li tikkonċerna kwalunkwe kwistjoni li setgħet qamet matul is-seduta fi żmien 10 ijiem mid-data tas-seduta. Mistoqsijiet bil-Miktub 44. Il-bord ta' arbitraġġ jista’ fi kwalunkwe ħin matul il-proċedimenti jindirizza mistoqsijiet bil-miktub lil wieħed mill-partijiet litiganti jew lit-tnejn li huma u lil kull parti terza. Il-partijiet litiganti u kull parti terza tirċievi kopja tal-mistoqsijiet kollha magħmula mill-bord ta' arbitraġġ. Meta ma jkunx possibbli li titwieġeb mistoqsija f’seduta, il-Bordijiet ta' Arbitraġġ jipprovdu lill-partijiet litiganti biż-żmien xieraq biex jitwieġbu dawn il-mistoqsijiet. 45. Kull parti litigantijew kull parti terza tipprovdi wkoll kopja tat-tweġibiet tagħha bil-miktub għall-mistoqsijiet tal-bord ta' arbitraġġ lill-parti litiganti l-oħra u kull parti terza. Il-partijiet litiganti jingħataw l-opportunità li jipprovdu kummenti bil-miktub dwar it-tweġibiet tal-parti litiganti l-oħra u għat-tweġibiet ta' kull parti terza fi żmien ħamest ijiem mill-konsenja tagħhom. Kunfidenzjalità 46. Kull parti litiganti, kull parti terza u l-konsulenti tagħhom jittrattaw bħala kunfidenzjali t-tagħrif imressaq mill-parti litiganti l-oħra lill-bord ta' arbitraġġ li dik il-parti tkun indikat bħala kunfidenzjali. 47. Meta parti litiganti tressaq verżjoni kunfidenzjali tas-sottomissjonijiet bil-miktub tagħha lill-bord ta' arbitraġġ, hija fuq talba tal-parti litiganti l-oħra, tipprovdi wkoll taqsira mhux kunfidenzjali tal-informazzjoni li tinsab fis-sottomissjonijiet tagħha sa mhux aktar tard minn 15-il jum wara d-data tat-talba jew tas-sottomissjoni tal-verżjoni kunfidenzjali, skont liema minnhom tiġi l-aħħar. 48. Sottomissjonijiet bil-miktub magħmula lill-bord ta' arbitraġġ ikunu meqjusa kunfidenzjali iżda jkunu pprovduti lill-partijiet litiganti u kull parti terza. Xejn f'dawn ir-Regoli ta' Proċedura ma jipprekludi lil parti litiganti milli tiżvela stqarrijiet dwar il-pożizzjonijiet tagħha nfisha lill-pubbliku sakemm dawn ma jinkludux tagħrif kunfidenzjali. 49. Il-bord ta' arbitraġġ jiltaqa’ f’seduta magħluqa meta s-sottomissjoni u l-argumenti ta’ kwalunkwe parti litiganti jkun fihom tagħrif kunfidenzjali. 50. Il-partijiet litiganti u l-konsulenti tagħhom iżommu l-kunfidenzjalità tas-seduti tal-bord ta' arbitraġġ meta s-seduti jsiru f’sessjonijiet magħluqa, b’konformità mar-Regola 39. Kuntatti Ex Parte 51. Il-bord ta' arbitraġġ ma jiltaqax ma' parti litiganti u lanqas ma jikkuntattjaha fin-nuqqas tal-parti litiganti l-oħra . 52. L-ebda membru tal-bord ta' arbitraġġ ma jista’ jiddiskuti kwalunkwe aspett tas-suġġett tal-proċedimenti ma’ parti waħda jew maż-żewġ partijiet litiganti fin-nuqqas tal-arbitri l-oħra. Sottomissjonijiet amicus curiae 53. Kwalunkwe persuna naturali jew ġuridika interessata stabbilita fit-territorju ta’ parti litiganti u li mhijiex parti mill-gvern ta’ kwalunkwe waħda mill-partijiet litiganti, tista’ tagħmel talba bil-miktub lill-bord ta' arbitraġġ, b’kopja lill-partijiet litiganti, biex tkun awtorizzata li tressaq amicus curiae qasira fi żmien 10 ijiem mid-data tal-istabbiliment tal-bord ta' arbitraġġ. Din it-talba għandha: (a) tinkludi deskrizzjoni tal-persuna li tkun qiegħda tagħmel is-sottomissjoni, inkluż il-post ta’ stabbiliment u informazzjoni ta’ kuntatt oħra, in-natura tal-attivitajiet tagħha u, fil-każ ta’ persuna ġuridika, informazzjoni fuq il-membri tagħha, l-istatus ġuridiku tagħha u l-għanijiet ġenerali tagħha; (b) tidentifika l-kwistjonijiet fattwali u ġuridiċi speċifiċi li se jkunu indirizzati fis-sottomissjoni; (c) tispeċifika n-natura tal-interess u r-rilevanza tagħha għall-proċedimenti u kif is-sottomissjoni tgħin lill-bord ta' arbitraġġ fid-determinazzjoni ta’ kwistjoni fattwali jew ġuridika relatati mat-tilwima; (d) tiżvela kwalunkwe relazzjoni diretta jew indiretta li l-persuna li qiegħda tagħmel is-sottomissjoni għandha jew kellha ma' parti litiganti, kif ukoll is-sors tagħha ta’ finanzjament; (e) tiddikjara jekk irċevietx jew hix ser tirċievi kull tip ta’ appoġġ finanzjarju jew tip ieħor ta' appoġġ minn Parti litiganti, persuna jew organizzazzjoni oħra, fil-preparazzjoni tat-talba għall-awtorizzazzjoni biex tiġi sottometta taqsira jew it-tħejjija tat-taqsira nnifisha. (f) ma tkunx itwal minn ħames paġni ttajpjati bi spazju doppju; u (g) tkun miktuba fil-lingwi tal-proċedura. 54. Il-bord ta' arbitraġġ jistabbilixxi data xierqa sa meta l-partijiet litiganti jistgħu jikkummentaw dwar l-applikazzjoni għall-awtorizzazzjoni. 55. Il-bord ta' arbitraġġ jagħmel rieżami u kunsiderazzjoni tal-applikazzjoni għall-awtorizzazzjoni, il-veraċità tal-informazzjoni pprovduta fih u kull kumment magħmul mill-partijiet litiganti u jieħu deċiżjoni mingħajr dewmien dwar l-għoti ta’ awtorizzazzjoni għal sottomissjoni bil-miktub minn persuna interessata fiżika jew ġuridika. Awtorizzazzjoni minn bord ta' arbitraġġ biex titressaq sottomissjoni bil-miktub ma timplikax li l-bord ta' arbitraġġ jeżamina fid-deċiżjoni tiegħu l-argumenti ġuridiċi ppreżentati fis-sottomissjoni. 56. Sottomissjonijiet amicus curiae għandhom jintbagħtu lill-bord ta' arbitraġġ, b’kopja lill-partijiet litiganti, fi żmien ħamest ijiem wara d-data tal-awtorizzazzjoni mill-bord ta' arbitraġġ biex issir tali sottomissjoni. Is-sottomissjoni: (a) tkun datata u ffirmata mill-persuna li tkun qed tagħmel is-sottomissjoni jew mir-rappreżentant tiegħu/tagħha; (b) tkun konċiża u fl-ebda każ mhux itwal minn 15-il paġna ttajpjati bi spazju doppju, inklużi kwalunkwe annessi; (c) ma tintroduċix kwistjonijiet ġodda fir-rigward tat-tilwima, u tkopri biss dawk il-kwistjonijiet rilevanti għall-kwistjonijiet ta’ fatt u ta’ liġi suġġetti għall-konsiderazzjoni tal-bord ta' arbitraġġ u identifikati mit-talba għall-awtorizzazzjoni biex issir sottomissjoni, billi tispjega kif is-sottomissjoni tgħin il-bord ta' arbitraġġ fid-determinazzjoni ta’ dawk il-kwistjonijiet; (d) tkun ippreżentata fil-lingwi tal-proċedura. 57. Il-bord ta' arbitraġġ jiżgura li l-partijiet litiganti jkollhom l-opportunità li jwieġbu bil-miktub kwalunkwe sottomissjoni amicus curiae qabel id-data tas-seduta. 58. Il-bord ta' arbitraġġ jinkludi fid-deċiżjoni tiegħu lista tas-sottomissjonijiet amicus curiae kollha li jkun irċieva. Il-bord ta' arbitraġġ ma jkunx obbligat jindirizza fid-deċiżjoni tiegħu l-argumenti li jkunu saru f’dawn is-sottomissjonijiet. 59. Filwaqt li jqis it-talbiet għall-awtorizzazzjoni biex issir sottomissjoni jew sottomissjonijiet amicus curiae innifishom, il-bord ta' arbitraġġ jevita li jinterrompi l-proċedimenti u jiżgura l-ugwaljanza tal-partijiet litiganti. Informazzjoni u Parir Tekniku 60. Il-bord ta' arbitraġġ jinnotifika lill-partijiet litiganti bl-intenzjoni tiegħu li jfittex informazzjoni jew parir tekniku minn esperti kif stipulat fl-Artikolu 316 (Informazzjoni u Pariri Tekniċi) tal-Ftehim. 61. Il-bord ta' arbitraġġ jipprovdi lill-partijiet litiganti b’kopja tal-informazzjoni jew parir tekniku rċevut u jagħti żmien raġonevoli għall-partijiet litiganti biex jippreżentaw il-kummenti tagħhom. L-opinjoni tal-esperti jkollha biss natura konsultattiva. 62. Meta l-bord ta' arbitraġġ jieħu f’kunsiderazzjoni l-informazzjoni jew parir tekniku rċevut, jikkunsidra wkoll kwalunkwe kumment jew osservazzjoni ppreżentata mill-partijiet litiganti fir-rigward ta’ tali informazzjoni jew parir tekniku. 63. Il-bord ta' arbitraġġ jiżgura li meta tinġabar informazzjoni u jiġu mfittxija pariri tekniċi jagħmel dan minn persuni akkreditati b’esperjenza fil-qasam rilevanti. Barra minn hekk, l-esperti jkunu indipendenti, imparzjali, ma jkunux affiljati ma’ kwalunkwe waħda mill-partijiet litiganti jew direttament jew indirettament dipendenti minnhom, u ma jirċevux struzzjonijiet mingħandhom jew mingħand kwalunkwe organizzazzjoni. Każijiet ta’ Urġenza 64. F’każijiet urġenti msemmija fl-Artikolu 307 (Deċiżjoni tal-Bord ta' Arbitraġġ), paragrafu 2, tal-Ftehim, il-bord ta' arbitraġġ jaġġusta l-limiti taż-żmien imsemmija f’dawn ir-Regoli ta' Proċedura, kif xieraq. Traduzzjoni u Interpretazzjoni 65. Il-partijiet litiganti jkollhom id-dritt li jippreżentaw u jirċievu sottomissjonijiet bil-miktub, u biex jippreżentaw u jisimgħu argumenti orali fil-lingwa tal-għażla tagħhom. Kull parti litiganti tagħmel arranġamenti kemm jista' jkun malajr u tħallas l-ispejjeż għat-traduzzjoni tas-sottomissjonijiet bil-miktub tagħha fil-lingwa magħżula mill-parti litiganti l-oħra . Il-Parti li qed issir it-tilwima kontriha tagħmel arranġamenti għall-interpretazzjoni tas-sottomissjonijiet orali fil-lingwi magħżulin mill-partijiet litiganti. 66. Deċiżjonijiet tal-bord ta' arbitraġġ jiġu nnotifikati bil-lingwi magħżulin mill-partijiet litiganti. 67. L-ispejjeż li jirriżultaw mit-traduzzjoni ta’ deċiżjoni tal-arbitraġġ jinqasmu b’mod ugwali bejn il-partijiet litiganti. 68. Kwalunkwe parti litiganti tista’ tipprovdi kummenti dwar kwalunkwe verżjoni tradotta ta’ dokument imfassal skont dawn ir-Regoli ta' Proċedura. Il-komputazzjoni tal-Limiti taż-Żmien 69. Fejn, minħabba l-applikazzjoni tar-Regola 7, parti litiganti tirċievi dokument f’data differenti minn dik ta’ meta l-Parti litiganti l-oħra tkun irċeviet l-istess dokument, kwalunkwe perjodu ta’ żmien li jkun ikkalkulat fuq il-bażi tad-data ta' meta jasal dak id-dokument ikun ikkalkulat mill-aħħar jum tal-wasla ta’ dak id-dokument. Proċeduri Oħra 70. Dawn ir-Regoli ta’ Proċedura huma applikabbli wkoll għal proċeduri stabbiliti skont l-Artikolu 308 (Implimentazzjoni tad-Deċiżjoni ta’ Arbitraġġ), paragrafu 3; L-Artikolu 309 (Rieżami ta’ Kwalunkwe Miżura adottata sabiex Tikkonforma mad-Deċiżjoni tal-Bord ta' Arbitraġġ), paragrafu 2 tal-Artikolu 310 (Rimedji temporanji f’każ ta’ nuqqas ta’ konformità), paragrafu 4; u l-Artikolu 311 (Rieżami ta’ Kwalunkwe Miżura Adottata Wara s-Sospensjoni tal-Benefiċċji ta’ kumpens għan-Nuqqas ta’ Konformità), paragrafu 2. Madankollu, il-limiti taż-żmien stabbiliti f'dawn ir-Regoli ta’ Proċedura jiġu aġġustati skont il-limiti taż-żmien speċjali stipulati għall-adozzjoni ta’ deċiżjoni mill-bord ta' arbitraġġ f'dawk il-proċeduri l-oħra. KODIĊI TA’ KONDOTTA Definizzjonijiet 1. Għal skopijiet ta’ dan il-Kodiċi tal-Kondotta: (a) "arbitru" jfisser membru ta’ bord ta' arbitraġġ stabbilit b'mod effettiv skont l-Artikolu 303 (Stabbiliment tal-Bord ta' Arbitraġġ) tal-Ftehim; (b) "medjatur" ifisser persuna li tmexxi proċedura ta’ medjazzjoni skont l-Artikolu 322 (Mekkaniżmu ta’ Medjazzjoni) u l-Anness XIV (Mekkaniżmu ta’ Medjazzjoni fuq Ostakli Mhux Tariffarji) tal-Ftehim; (c) "kandidat" ifisser individwu li ismu jkun fuq il-lista tal-arbitri msemmija fl-Artikolu 304 (Lista tal-Arbitri) tal-Ftehim u li jkun ikkunsidrat għall-għażla bħala membru tal-bord ta' arbitraġġ skont l-Artikolu 303 (Stabbiliment tal-Bord ta' Arbitraġġ) tal-Ftehim; (d) "espert" ifisser kull persuna b’għarfien tekniku jew speċjalizzat f’ċerti oqsma koperti mit-Titoli differenti tal-Ftehim; (e) "assistent" ifisser persuna li, skont it-termini tal-ħatra ta’ arbitru, twettaq, tirriċerka jew tipprovdi assistenza lill-arbitru; (f) "proċediment", sakemm ma jkunx speċifikat mod ieħor, ifisser proċediment tal-bord ta' arbitraġġ skont il-Ftehim; u (g) "persunal", fir-rigward ta’ arbitru, ifisser persuni taħt id-direzzjoni u l-kontroll tal-arbitru, minbarra l-assistenti. Responsabbiltajiet għall-proċess 2. Kull kandidat u arbitru jevita kondotta skorretta u l-impressjoni ta’ kondotta skorretta, ikun indipendenti u imparzjali, jevita kunflitti ta’ interess diretti jew indiretti u josserva standards għoljin ta’ kondotta sabiex jinżammu l-integrità u l-imparzjalità tal-mekkaniżmu tas-soluzzjoni tat-tilwim. Arbitri preċedenti jridu jkunu konformi mal-obbligi stabbiliti fil-paragrafi 15, 16, 17 u 18 ta’ dan il-Kodiċi tal-Kondotta. Obbligi dwar divulgazzjoni 3. Qabel ma tkun ikkonfermata l-għażla ta’ kandidat bħala arbitru skont il-Ftehim, huwa għandu jiddikjara kwalunkwe interess, relazzjoni jew kwistjoni li x'aktarx li taffettwa l-indipendenza jew l-imparzjalità tiegħu, jew li tista' toħloq raġonevolment dehra ta’ kondotta mhux xierqa jew preġudizzju fil-proċediment. Għal dan il-għan, kandidat jagħmel l-isforzi kollha raġonevoli biex isir konxju ta’ kwalunkwe tali interess, relazzjoni u kwistjoni. 4. Meta jintgħażel, arbitru jibqa’ jagħmel l-isforzi raġonevoli kollha biex isir konxju ta' kwalunkwe interess, relazzjoni jew kwistjoni msemmija fil-paragrafu 3 ta’ din il-Kodiċi tal-Kondotta u jiżvelahom. L-obbligu ta’ divulgazzjoni huwa dmir kontinwu li jitlob li arbitru jiżvela kwalunkwe tali interess, relazzjoni jew kwistjoni li jistgħu jitfaċċaw matul kwalunkwe stadju tal-proċediment. 5. Kandidat(a) jew arbitru jikkomunika affarijiet relatati ma' ksur attwali jew potenzjali ta’ din il-Kodiċi tal-Kondotta lill-Kumitat tal-Kummerċ biex ikunu kkunsidrati mill-Partijiet. Dmirijiet tal-arbitri 6. Meta jinħatar arbitru dan iwettaq id-dmirijiet tiegħu jew tagħha b’mod sħiħ u bla dewmien matul il-proċediment, u b’mod ġust u b'diliġenza. 7. Arbitru jikkunsidra biss dawk il-kwistjonijiet li jkunu tqajmu waqt il-proċediment u li jitqiesu meħtieġa biex tittieħed deċiżjoni u dan id-dmir ma jiġix delegat lil ebda persuna oħra. 8. Arbitru jkun responsabbli li jieħu l-passi kollha xierqa sabiex jiżgura li l-assistent u l-persunal tiegħu/tagħha jkunu konxji ta' dan il-Kodiċi tal-Kondotta u jkunu konformi miegħu, kif applikabbli. 9. Arbitru ma jimpenjax ruħu f’kuntatti ex parte li jikkonċernaw il-proċediment. Indipendenza u imparzjalità tal-arbitri 10. Arbitru jkun indipendenti u imparzjali u jevita li joħloq impressjoni ta’ kondotta mhux xierqa jew preġudizzju u ma jkunx influwenzat minn interess personali, pressjoni esterna, kunsiderazzjonijiet politiċi, fama pubblika, u lealtà lejn xi Parti jew biża’ mill-kritika. 11. Arbitru ma jidħolx, direttament jew indirettament, għal kwalunkwe obbligu jew jaċċetta kwalunkwe benefiċċju li jista’ bi kwalunkwe mod jindaħal, jew jidher li jindaħal, fil-prestazzjoni xierqa ta’ dmirijietu. 12. Arbitru ma jistax jinqeda bil-pożizzjoni tiegħu jew tagħha fuq il-bord ta' arbitraġġ biex jaġevola xi interess personali jew privat u jevita azzjonijiet li jistgħu jagħtu l-impressjoni li oħrajn jinsabu f’pożizzjoni speċjali biex jinfluwenzawh. 13. Arbitru ma jistax jippermetti relazzjonijiet jew responsabbiltajiet finanzjarji, kummerċjali, professjonali, familjari, personali jew soċjali jinfluwenzaw l-imġiba jew il-ġudizzju tiegħu. 14. Arbitru għandu jevita li jidħol fi kwalunkwe relazzjoni jew li jakkwista kwalunkwe interess finanzjarju li x'aktarx jaffettwa l-imparzjalità tiegħu jew tagħha jew li jista’ raġonevolment joħloq impressjoni ta’ kondotta mhux xierqa jew ta' preġudizzju. Obbligi ta' arbitri preċedenti 15. L-arbitri preċedenti kollha għandhom jevitaw azzjonijiet li jistgħu joħolqu impressjoni li kienu ppreġudikati fit-twettiq ta’ dmirijiethom jew li bbenefikaw mid-deċiżjonijiet tal-bord ta' arbitraġġ. Kunfidenzjalità 16. L-ebda arbitru jew arbitru preċedenti fl-ebda mument ma jiżvela jew juża informazzjoni mhux pubblika li tikkonċerna proċediment jew akkwistata waqt proċediment ħlief għall-finijiet ta’ dak il-proċediment u fl-ebda każ, ma jiżvela jew juża l-ebda informazzjoni tali biex jikseb vantaġġ personali jew vantaġġ għal oħrajn jew biex jaffettwa ħażin l-interessi ta’ oħrajn. 17. L-ebda arbitru ma jiżvela kwalunkwe deċiżjoni tal-bord ta' arbitraġġ jew partijiet minnha qabel ma tiġi ppubblikata b’konformità mal-Artikolu 318 (Deċiżjonijiet tal-Bord ta' Arbitraġġ), paragrafu 4 tal-Ftehim. 18. L-ebda arbitru jew arbitru preċedenti fl-ebda mument ma jiżvela d-deliberazzjonijiet tal-bord ta' arbitraġġ, jew il-fehma ta' kwalunkwe arbitru. Medjaturi, esperti 19. Id-dispożizzjonijiet deskritti f’dan il-Kodiċi tal-Kondotta kif japplikaw għall-arbitri jew arbitri preċedenti ma japplikawx, mutatis mutandis, għall-medjaturi u esperti. ANNESS III DEĊIŻJONI Nru […] TAL-KUMITAT TAL-KUMMERĊ BEJN L-UE, IL-KOLOMBJA U L-PERÙ ta’ […] dwar l-istabbiliment tal-listi ta’ arbitri msemmija fl-Artikolu 304(1) u 4 tal-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra IL-KUMITAT TAL-KUMMERĊ, Wara li kkunsidra l-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra ("il-Ftehim"), iffirmat fi Brussell fis-26 ta’ Ġunju 2012, u b’mod partikolari l-Artikolu 304 (1) u (4) tiegħu, Billi: (1) Il-Kumitat tal-Kummerċ jistabbilixxi fl-ewwel laqgħa tiegħu lista ta’ 25 individwu biex iservu bħala Arbitri u listi addizzjonali ta’ 12-il individwu b’esperjenza settorjali dwar suġġetti speċifiċi koperti minn dan il-Ftehim. (2) Il-Kumitat tal-Kummerċ għandu l-awtorità esklussiva li jevalwa u jadotta deċiżjonijiet kif previst f’dan il-Ftehim dwar kwalunkwe suġġett li jiġi riferut lilu mill-korpi speċjalizzati stabbiliti skont dan il-Ftehim, ADOTTA DIN ID-DEĊIŻJONI: 1. Il-listi ta’ individwi li jistgħu jservu bħala arbitri għall-finijiet tal-Artikolu 304(1) u (4) ta' dan il-Ftehim huma stipulati fl-Anness ma' din id-Deċiżjoni. 2. Din id-Deċiżjoni tidħol fis-seħħ fi … Magħmula fi … nhar il-… Għall-Kumitat tal-Kummerċ Il-Ministru tal-Kummerċ, l-Industrija u t-Turiżmu tal-Kolombja || Il-Kummissarju għall-Kummerċ tal-Kummissjoni Ewropea || Il-Ministru għall-Kummerċ Barrani u t-Turiżmu tal-Perù Anness mad-deċiżjoni Nru [...] tal-Kumitat tal-Kummerċ tal-UE, tal-Kolombja u tal-Perù LISTA TA' ARBITRI (Artikolu. 304.1) Arbitri proposti mill-Kolombja 1. Eric Tremolada Álvarez 2. Olga Lucía Lozano Ferro 3. Adriana Zapata de Arbeláez 4. Silvia Anzola de González 5. Boris Darío Hernández Salame Arbitri proposti mill-UE 1. Giorgio Sacerdoti 2. Ramon Torrent 3. Pieter Jan Kuijper 4. Claus-Dieter Ehlermann 5. Claudio Dordi Arbitri proposti mill-Perù 1. Alfredo Ferrero Diez Canseco 2. Diego Calmet Mujica 3. Fernando Piérola 4. Mercedes Araoz Fernández 5. Manuel Monteagudo Valdez Presidenti 1. Bradly Condon (il-Kanada) 2. Álvaro Galindo (l-Ekwador) 3. Shotaro Oshima (il-Ġappun) 4. Merit Janow (l-Istati Uniti) 5. Luiz Olavo Baptista (il-Brażil) 6. Pierre Pettigrew (il-Kanada) 7. Ricardo Ramírez Hernández (il-Messiku) 8. Jorge Miranda (il-Messiku) 9. Maryse Robert (il-Kanada) 10. María Luisa Pagán (Puerto Rico) LISTA ADDIZZJONALI TA' ARBITRI B'ESPERJENZA SETTORJALI FUQ SUĠĠETTI SPEĊIFIĊI KOPERTI MILL-FTEHIM (l-Artikolu. 304.4) Esperti tal-kummerċ tal-oġġetti Arbitri proposti mill-Kolombja 1. Juan Carlos Elorza 2. Ramón Madriñan 3. María Clara Lozano Arbitri proposti mill-UE 1. Hannes Schoemann 2. Jan Bourgeois 3. Maurizio Mensi Arbitri proposti mill-Perù 1. Jose Antonio de la Puente 2. Marcela Zea 3. Julio Guadalupe Presidenti 1. Rafael Cornejo 2. Kirsten Hilman 3. Mario Matus Esperti fl-oqsma tal-Kummerċ tas-Servizzi, Stabbilimenti, Kompetizzjoni, Drittijiet ta’ Proprjetà Intellettwali jew l-Akkwist Pubbliku mill-Gvern Arbitri proposti mill-Kolombja 1. Eduardo Silva 2. Ernesto Rengifo 3. Ricardo Metke Arbitri proposti mill-UE 1. Jan Wouters 2. Kim Van der Borght 3. Alexander Belohlavek Arbitri proposti mill-Perù 1. Luis Alonso Garcia 2. Ricardo Paredes 3. Benjamin Chavez Presidenti 1. Luis González García 2. Luzius Wasescha 3. Thomas Cottier ANNESS IV DEĊIŻJONI Nru […] TAL-KUMITAT TAL-KUMMERĊ BEJN L-UE, IL-KOLOMBJA U L-PERÙ ta’ […] dwar l-adozzjoni tar-Regoli ta’ Proċedura għall-Grupp ta' Esperti fil-Kummerċ u l-Iżvilupp Sostenibbli msemmi fl-Artikolu 284(6) tal-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra IL-KUMITAT TAL-KUMMERĊ, Wara li kkunsidra l-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra ("il-Ftehim"), iffirmat fi Brussell fis-26 ta’ Ġunju 2012, u b’mod partikolari l-Artikolu 284(6) tiegħu, Billi: (1) L-Artikolu 284 tal-Ftehim jipprovdi li Parti tista’ titlob li Grupp ta’ Esperti jitlaqqa’ sabiex jeżamina kwistjoni ta' żvilupp sostenibbli u ta' kummerċ li ma tkunx ġiet indirizzata b’mod sodisfaċenti permezz ta’ konsultazzjonijiet tal-gvern skont l-Artikolu 283 tal-Ftehim. (2) Fl-ewwel laqgħa tiegħu l-Kumitat tal-Kummerċ jadotta r-Regoli ta' Proċedura għall-funzjonament tal-Grupp ta’ Esperti. (3) Il-Kumitat tal-Kummerċ għandu l-awtorità esklussiva li jevalwa u jadotta deċiżjonijiet kif previst f’dan il-Ftehim dwar kwalunkwe suġġett li jiġi riferut lilu mill-korpi speċjalizzati stabbiliti skont dan il-Ftehim, ADOTTA DIN ID-DEĊIŻJONI: 1. Ir-Regoli ta’ Proċedura għall-Grupp ta' Esperti huma stabbiliti kif stipulat fl-Anness. 2. Din id-Deċiżjoni tidħol fis-seħħ fi … Magħmul fi … nhar il-… Għall-Kumitat tal-Kummerċ Il-Ministru tal-Kummerċ, l-Industrija u t-Turiżmu tal-Kolombja || Il-Kummissarju għall-Kummerċ tal-Kummissjoni Ewropea || Il-Ministru għall-Kummerċ Barrani u t-Turiżmu tal-Perù Anness mad-deċiżjoni Nru [...] tal-Kumitat tal-Kummerċ tal-UE, tal-Kolombja u tal-Perù REGOLI TA' PROĊEDURA GĦALL-GRUPP TA' ESPERTI TAT-TITOLU TAL-KUMMERĊ U L-IŻVILUPP SOSTENIBBLI Dispożizzjonijiet Ġenerali 1. Fit-Titolu IX (Kummerċ u Żvilupp Sostenibbli) tal-Ftehim u skont dawn ir-regoli: "il-Ftehim" ifisser il-Ftehim ta' Kummerċ bejn il-Kolombja u l-Perù, minn naħa waħda, u l-Unjoni Ewropea u l-Istati Membri tagħha (minn hawn 'il quddiem "l-UE"), min-naħa l-oħra, iffirmat fis-26 ta’ Ġunju 2012. "jum" ifisser jum kalendarju. "espert" ifisser persuna b’għarfien espert dwar il-kwistjonijiet trattati mit-Titolu IX (Kummerċ u Żvilupp Sostenibbli), li huwa xieraq li jkun maħtur biex iservi fi Grupp ta’ Esperti, skont l- Artikolu 284 tal-Ftehim. "Grupp ta’ Esperti" jfisser grupp imlaqqa’ skont il-proċeduri stabbiliti fl-Artikolu 284 tal-Ftehim. "Parti għal proċedura" tinftiehem bħala Parti li tikkonsulta li tipparteċipa fi proċedura quddiem Grupp ta’ Esperti. "il-Parti li tagħmel it-talba" tfisser kwalunkwe Parti li titlob li jitlaqqa' Grupp ta’ Esperti skont l-Artikolu 284(1) tal-Ftehim. 2. Il-parti li qed tagħmel it-talba tkun inkarigata mill-amministrazzjoni loġistika tal-proċedimenti, sakemm ma jkunx miftiehem mod ieħor. Il-Partijiet għal proċedura jaqsmu ugwalment l-ispejjeż derivati mill-organizzazzjoni ta’ proċedura tal-Grupp ta’ Esperti, inklużi l-ispejjeż tal-esperti. Il-Partijiet għal proċedura jistgħu, madankollu, jiddeċiedu li dawn l-ispejjeż, bl-eċċezzjoni tal-ispejjeż tal-arbitri, jitqassmu b’mod differenti filwaqt li jitqiesu l-partikolaritajiet tal-każ u ċirkostanzi oħrajn li jistgħu jitqiesu rilevanti. Notifiki 3. Il-Partijiet jibagħtu kull talba li jitlaqqa' Grupp ta' Esperti, jew kwalunkwe notifika, sottomissjoni bil-miktub jew dokument ieħor bi rċevuta mal-konsenja, posta rreġistrata, courier, faks, telex, telegramma jew kwalunkwe mezz ieħor ta’ telekomunikazzjoni li jipprovdi evidenza li dawn ikunu ntbagħtu. 4. Kull Parti għal proċedura tipprovdi lill-Parti l-oħra u kull wieħed mill-membri tal-Grupp tal-Esperti b’kopja ta’ kull sottomissjoni bil-miktub. Tiġi pprovduta wkoll kopja tad-dokument f’format elettroniku. 5. Żbalji żgħar ta' natura klerikali fi kwalunkwe talba, avviż, sottomissjoni bil-miktub jew dokument ieħor relatat mal-Grupp ta' Esperti jistgħu jiġu korretti b'konsenja ta' dokument ġdid li jindika b'mod ċar il-kambjamenti. 6. Għall-finijiet tal-kalkolu ta' perjodu taż-żmien skont l-Artikoli 284 u 285 tal-Ftehim u dawn ir-regoli, dan il-perjodu jibda jgħodd mill-għada tal-jum meta jkun wasal avviż, sottomissjoni bil-miktub jew dokument ieħor. Jekk l-aħħar jum ta’ tali perjodu jkun btala uffiċjali jew f’jum mhux ta' ħidma għal kwalunkwe waħda mill-Partijiet għal proċedura, il-perjodu jiġi estiż sal-ewwel jum ta' ħidma li jkun imiss. Btajjel uffiċjali jew jiem mhux ta' ħidma li jseħħu matul il-perjodu taż-żmien huma inklużi fil-kalkolazzjoni tal-perjodu. 7. Fejn Parti għal proċedura tirċievi dokument f’data differenti minn dik ta’ meta l-Parti l-oħra tkun irċeviet l-istess dokument, kwalunkwe perjodu ta’ żmien li jkun ikkalkulat fuq il-bażi tad-data ta' meta jasal dak id-dokument ikun ikkalkulat mill-aħħar jum tal-wasla ta’ dak id-dokument. It-twaqqif ta' Grupp ta' Esperti 8. Jekk skont l-Artikolu 284 tal-Ftehim il-President jintgħażel bix-xorti mil-lista ta’ persuni li mhumiex ċittadini ta’ kwlaunkwe Parti għall-Ftehim, rappreżentanti taż-żewġ Partijiet għal proċedura jkunu mistiedna minn qabel biex ikunu preżenti meta tittella’ x-xorti. 9. Il-Partijiet għal proċedura jinnotifikaw l-esperti rigward il-ħatra tagħhom. 10. Espert li jkun ġie appuntat skont il-proċedura stabbilita skont l-Artikolu 284 tal-Ftehim jinnotifika l-aċċettazzjoni tiegħu/tagħha lis-Sottokumitat dwar il-Kummerċ u l-Iżvilupp Sostenibbli fi żmien ħamest ijiem mid-data tan-notifika tal-ħatra tiegħu/tagħha. Il-Bidu tal-Grupp ta' Esperti 11. Sakemm il-Partijiet għal proċedura ma jaqblux mod ieħor, dawn il-Partijiet jiltaqgħu mal-Grupp ta' Esperti fi żmien erbatax-il jum mit-twaqqif tiegħu sabiex jiddeterminaw tali kwistjonijiet li tali Partijiet jew il-Grupp ta' Esperti jidhrilhom li jkunu xierqa. 12. (a) Sakemm il-Partijiet għal proċedura ma jiftehmux mod ieħor, fi żmien sebat ijiem mid-data tat-twaqqif tal-Grupp ta' Esperti, it-termini ta’ referenza tal-Grupp ta' Esperti jkunu: "biex jeżamina, fid-dawl tad-dispożizzjonijiet rilevanti tat-Titolu ta' Kummerċ u Żvilupp Sostenibbli, il-kwistjoni msemmija fit-talba għat-twaqqif tal-Grupp ta’ Esperti, u biex joħroġ rapport, skont l-Artikolu 285 tat-Titolu IX (Kummerċ u Żvilupp Sostenibbli) tal-Ftehim, billi jagħmel rakkomandazzjonijiet biex il-kwistjoni tiġi indirizzata b’mod sodisfaċenti." (b) Il-Partijiet għal proċedura jridu jinnotifikaw it-termini ta' referenza maqbula lill-Grupp ta' Esperti fi żmien jumejn wara li jintlaħaq ftehim. Sottomissjonijiet 13. Il-Partijiet għal proċedura jistgħu jippreżentaw sottomissjonijiet lill-Grupp ta’ Esperti f’kull stadju tal-proċess. Il-Grupp ta’ Esperti jista’ jitlob u jirċievi sottomissjonijiet bil-miktub jew kull informazzjoni oħra minn organizzazzjonijiet, istituzzjonijiet, u persuni li t-tlieta li huma għandhom informazzjoni rilevanti jew għarfien speċjalizzat, inklużi sottomissjonijiet bil-miktub jew informazzjoni mill-organizzazzjonijiet u korpi internazzjonali rilevanti, dwar kwistjonijiet li jikkonċernaw il-konvenzjonijiet u l-ftehimiet internazzjonali msemmija fl-Artikoli 269 u 270 tal-Ftehim. 14. Ladarba l-Grupp ta’ Esperti jkun iddeċieda fuq il-lista ta’ istituzzjonijiet, organizzazzjonijiet u persuni li jkun se jitlob informazzjoni mingħandhom, jipprovdi din il-lista lill-Partijiet għal proċedura għall-informazzjoni tagħhom. Il-Grupp ta’ Esperti jinnotifika lill-Partijiet għal proċedura bi kwalunkwe istituzzjoni, organizzazzjoni, jew persuna li sussegwentament jagħżel li jkellem jew b'dawk li jkunu bagħtu sottomissjonijiet lill-Grupp ta’ Esperti fuq inizjattiva tagħhom stess. Operat tal-Grupp ta' Esperti 15. Il-president tal-Grupp ta' Esperti jippresjedi fil-laqgħat kollha tiegħu. Il-Grupp ta' Esperti jista’ jiddelega l-awtorità lill-president biex jieħu deċiżjonijiet amministrattivi rigward il-proċedimenti. 16. Il-president jinforma lill-Partijiet għal proċedura bid-deċiżjonijiet amministrattivi; tali deċiżjonijiet amministrattivi japplikaw sakemm ma jkunx miftiehem mod ieħor mill-Partijiet għal proċedura. 17. Sakemm ma jkunx stipulat mod ieħor fil-Ftehim jew f'dawn ir-Regoli, il-Grupp ta' Esperti jista’ jwettaq l-attivitajiet tiegħu bi kwalunkwe mezz, inkluż bit-telefown, trażmissjonijiet bil-faks jew kollegamenti bil-kompjuter. 18. Membri tal-Grupp ta’ Esperti biss jistgħu jieħdu sehem fid-deliberazzjonijiet tal-Grupp ta’ Esperti. 19. L-abbozzar ta’ kwalunkwe deċiżjoni tal-Grupp ta' Esperti jibqa’ r-responsabbiltà esklussiva tal-Grupp ta' Esperti u ma jistax jiġi delegat. 20. Soġġett għad-dispożizzjonijiet tal-Ftehim u dawn ir-Regoli, meta tqum xi kwistjoni proċedurali li mhix koperta bihom, il-Grupp ta’ Esperti jista’ jadotta proċeduri tiegħu stess sabiex jindirizza tali kwistjoni. Meta tinqala’ kwistjoni proċedurali li ma tkunx koperta mid-dispożizzjonijiet tal-Ftehim jew f'dawn ir-Regoli, Grupp ta' Esperti jista’ jadotta proċedura xierqa li hija kompatibbli ma’ dawk id-dispożizzjonijiet. 21. Meta l-Grupp ta' Esperti jqis li hemm il-ħtieġa li jinbidel kwalunkwe perjodu taż-żmien applikabbli għall-proċedimenti jew biex jagħmel kwalunkwe aġġustament proċedurali jew amministrattiv ieħor, huwa jinforma bil-miktub lill-Partijiet għal proċedura bir-raġunijiet tal-bidla jew l-aġġustament, billi jindika l-perjodu taż-żmien jew aġġustament meħtieġ. Tali bidla tapplika sakemm ma jkunx miftiehem mod ieħor mill-Partijiet għall-proċedura. 22. Konsistenti mal-Artikoli 284 u 285 tal-Ftehim u dawn ir-regoli, il-Grupp ta’ Esperti jmexxi l-proċedimenti kollha b’tali mod li jqis xieraq, sakemm il-Partijiet għal proċedura jkunu trattati b’ugwaljanza, u li soġġett għall-Artikolu 284, paragrafu 5, tal-Ftehim, kull Parti għal proċedura tingħata opportunità sħiħa li tippreżenta l-każ tagħha. 23. Konsistenti mal-Artikoli 284 u 285 tal-Ftehim u dawn ir-regoli, il-Partijiet għal proċedura jistgħu jitolbu laqgħat mal-Grupp ta’ Esperti wara li r-rapport inizjali jkun ġie ppreżentat u qabel il-preżentazzjoni tar-rapport finali. Kunfidenzjalità 24. Kull Parti għal proċedura tittratta bħala kunfidenzjali kwalunkwe tagħrif imressaq mill-Parti l-oħra lill-Grupp ta' Esperti li dik il-Parti tkun indikat bħala kunfidenzjali. 25. Meta Parti għal proċedura tressaq verżjoni kunfidenzjali tas-sottomissjonijiet bil-miktub tagħha lill-Grupp ta' Esperti, hija fuq talba tal-Parti l-oħra, tipprovdi wkoll taqsira mhux kunfidenzjali tal-informazzjoni li tinsab fis-sottomissjonijiet tagħha sa mhux aktar tard minn ħmistax-il jum wara d-data tat-talba jew tas-sottomissjoni tal-verżjoni kunfidenzjali, skont liema minnhom tiġi l-aħħar. 26. Sottomissjonijiet bil-miktub magħmula lill-Grupp ta' Esperti jkunu meqjusa kunfidenzjali iżda jkunu pprovduti lill-Partijiet għal proċedura. Il-Partijiet għal proċedura jistgħu joħorġu dikjarazzjonijiet konġunti tal-pożizzjonijiet tagħhom sal-punt li ma jkunx fihom informazzjoni kummerċjali kunfidenzjali. 27. Il-Grupp ta' Esperti jiltaqa’ f’sessjonijiet magħluqa meta s-sottomissjonijiet u l-argumenti ta’ kwalunkwe Parti għal proċedura jkun fihom informazzjoni kummerċjali kunfidenzjali. Traduzzjoni u Interpretazzjoni 28. Il-Partijiet għal proċedura jkollhom d-dritt biex jippreżentaw u jirċievu sottomissjonijiet bil-miktub fil-lingwi tal-għażla tagħhom. 29. Kull Parti għal proċedura tagħmel l-arranġamenti u tħallas għall-ispejjeż tat-traduzzjoni tas-sottomissjonijiet bil-miktub tagħha għall-Ingliż u għall-Ispanjol mingħajr dewmien. L-ispejjeż imġarrba matul id-deliberazzjonijiet tal-Grupp ta’ Esperti għat-traduzzjoni u l-interpretazzjoni mill-Ingliż u mill-Ispanjol jew għall-Ingliż u għall-Ispanjol ikunu maqsuma miż-żewġ Partijiet għal proċedura. It-traduzzjoni u l-interpretazzjoni minn lingwi oħra jew għal lingwi oħra jitħallsu mill-Parti li titlobhom. 30. Rapporti tal-Grupp ta’ Esperti jiġu notifikati bl-Ingliż u bl-Ispanjol. Dispożizzjonijiet oħra 31. Il-Kodiċi ta’ Kondotta stabbilit għal-Lista ta’ Arbitri skont il-Ftehim ta' Kummerċ japplika wkoll għall-Grupp ta’ Esperti. ANNESS V DEĊIŻJONI Nru […] TAL-KUMITAT TAL-KUMMERĊ BEJN L-UE, IL-KOLOMBJA U L-PERÙ ta’ […] dwar l-istabbiliment ta' Grupp ta' Esperti dwar kwistjonijiet koperti mit-Titolu dwar il-Kummerċ u l-Iżvilupp Sostenibbli, imsemmi fl-Artikolu 284(3) tal-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra IL-KUMITAT TAL-KUMMERĊ, Wara li kkunsidra l-Ftehim ta’ Kummerċ bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra ("il-Ftehim"), iffirmat fi Brussell fis-26 ta’ Ġunju 2012, u b’mod partikolari l-Artikolu 284(3) tiegħu, Billi: (1) L-Artikolu 284 tal-Ftehim jipprovdi li Parti tista’ titlob li Grupp ta’ Esperti jitlaqqa’ sabiex jeżamina kwistjoni ta' żvilupp sostenibbli u ta' kummerċ li ma tkunx ġiet indirizzata b’mod sodisfaċenti permezz ta’ konsultazzjonijiet tal-gvern skont l-Artikolu 283 tal-Ftehim. (2) Fl-ewwel laqgħa tiegħu l-Kumitat tal-Kummerċ jadotta lista ta’ mill-anqas 15-il persuna b’għarfien espert dwar kwistjonijiet koperti mit-Titolu dwar il-Kummerċ u l-Iżvilupp Sostenibbli. (3) Il-Kumitat tal-Kummerċ għandu l-awtorità esklussiva li jevalwa u jadotta deċiżjonijiet kif previst f’dan il-Ftehim dwar kwalunkwe suġġett li jiġi riferut lilu mill-korpi speċjalizzati stabbiliti skont dan il-Ftehim, ADOTTA DIN ID-DEĊIŻJONI: 1. Il-listi ta’ individwi li jistgħu jservu bħala esperti għall-finijiet tal-Artikolu 284 ta' dan il-Ftehim huma stipulati fl-Anness ma' din id-Deċiżjoni. 2. Din id-Deċiżjoni tidħol fis-seħħ fi … Magħmula fi … nhar il-… Għall-Kumitat tal-Kummerċ Il-Ministru tal-Kummerċ, l-Industrija u t-Turiżmu tal-Kolombja || Il-Kummissarju għall-Kummerċ tal-Kummissjoni Ewropea || Il-Ministru għall-Kummerċ Barrani u t-Turiżmu tal-Perù Anness mad-deċiżjoni Nru [...] tal-Kumitat tal-Kummerċ bejn l-UE, il-Kolombja u l-Perù LISTA TA' ESPERTI għat-Titolu KŻS (l-Artikolu. 284.3) Lista ta' esperti 1. Claudia Martínez 2. Carlos Costa Posada 3. Enrique Borda Villegas 4. Katerine Bermúdez 5. Eddy Laurijssen 6. Jorge Cardona 7. Hélène Ruiz Fabri 8. Geert Van Calster 9. Jorge Mario Caillaux Zazzali 10. Rosario Gómez Gamarra 11. Jorge Toyama Miyagusuku 12. Alfonso de los Heros Pérez Albela Presidenti 1. Robert McCorquodale 2. Dane Ratliff 3. Jill Murray 4. Arthur Edmond Appleton 5. Maryse Robert 6. Orlando Pérez Gárate